## Metodologija međunarodne trgovine uslugama

Centralna banka Bosne i Hercegovine (u daljnjem tekstu CBBiH), sukladno Zakonu o CBBiH, Zakonu o statistici BiH te Memoradumu potpisanim između Agencije za statistiku BiH i CBBiH i sukladno Statističkom programu Bosne i Hercegovine, je institucija koja je nadležna za kompilaciju i diseminaciju statistike vanjskog sektora za Bosnu i Hercegovinu (BiH). U okviru te nadležnosti na godišnjoj razini CBBiH kompilira i diseminira statistiku međunarodne trgovine uslugama. Redovite revizije ranije objavljenih podataka se rade prema politici revizije Eurostata koja nalaže da se pri kompilaciji statistike za prethodnu godinu revizija izvrši i za dvije godine unatrag. Pored toga, podaci se revidiraju za duži period u slučaju uvođenja novih statističkih standarda i koncepata ili velikih metodoloških promjena.

Kompilacija i diseminacija usluga vrši se prema Proširenoj klasifikaciji usluga platne bilance (EBOPS 2010) koja pruža podjelu stavke platne bilance – trgovine uslugama (debit i kredit) kako je definirano u Priručniku za platnu bilancu i međunarodnu investicijsku poziciju (BPM6), prema vrstama usluga. Klasifikacija time zadovoljava brojne korisničke zahtjeve, uključujući pružanje detaljnijih informacija o trgovini uslugama kao što je zahtijevano Općim sporazumom o trgovini uslugama (GATS).

Pri kompilaciji statistike vanjskog sektora, u CBBiH se koriste četiri primarna načina prikupljanja podataka i to:

* Izravna istraživanja (istraživanje o izravnim investicijama, istraživanje o trgovinskim kreditima i avansima, uslugama rezidentnih transportnih operatera, osiguranja i reosiguranja, PTT i telekomunikacijskim uslugama, uslugama procesuiranja robe u stranom vlasništvu.)
* Statistički i administrativni izvori podataka: statistička institucija na državnoj razini (Agencija za statistiku BiH – BHAS), entitetski zavodi za statistiku (Federalni zavod za statistiku Federacije BiH – FZS i Republički zavod za statistiku Republike Srpske – RZS), razna bh. državna ministarstva, entitetski fondovi mirovinsko-invalidskog osiguranja, statistički zavodi zemalja iz okruženja, veleposlanstva i međunarodne organizacije u BiH, publikacije ECB, BIS banke, OECD, EUFOR, organizacije za transfer novca itd.
* Statistike kompilirane u CBBiH (statistika monetarnog i financijskog sektora, statistika vladinih financija i iz odjeljenja za: bankarstvo, trezor, monitoring i analize i računovodstvo),
* ITRS (sustav evidentiranja međunarodnih transakcija) – izvješće rezidentnih komercijalnih banaka o obavljenim transakcijama plaćanja i naplate koje su banke obavile za svoje klijente prema nerezidentima. Izvješće rezidentnih komercijalnih banaka sadrži agregirane iznose svih operacija (plaćanja/naplata) koje su provedene između rezidenata i nerezidenata a u ime njihovih klijenata. DTC izvješće se sastoji od agregiranih mjesečnih podataka prema kategorijama usluga ali ne individualnih podataka klijenata.

Konceptualni okvir: Transakcije nastale usljed pružanja ili korištenja usluga se evidentiraju onda kada je usluga pružena, odnosno korištena (za detaljnije pojašnjenje vidi paragraf 3.47, BPM6). EBOPS 2010 je uglavnom utemeljen na osnovi činjenice tko pruža uslugu, međutim klasifikacija također uključuje i kriterij vršitelja transakcije kao npr. za putovanje, građevinske usluge i robe i usluge vlade. Klasifikacije obuhvaćaju prekogranične usluge pružene u drugim zemljama i usluge dobivene od drugih zemalja razvrstane u dvanaest glavnih komponenata usluga, kako slijedi:

## Usluge procesuiranja robe u stranom vlasništvu

Usluge procesuiranja robe u stranom vlasništvu podrazumijevaju preradu, doradu, pakiranje, etiketiranje, montažu od strane poduzeća koja nisu vlasnici te robe. Podaci se prikupljaju godišnjim istraživanjem svih poduzeća koja se bave ovom vrstom usluga. Listu kompanija uključenih u usluge procesuiranja robe u stranom vlasništvu dostavlja carina.

## Usluge održavanja i popravki (nerazvrstane negdje drugo)

Usluge održavanja i popravki podrazumijevaju održavanje i popravke na robi koja je u vlasništvu nerezidenta (i obratno). Popravaci se mogu vršiti na licu mjesta servisera ili negdje drugo. Održavanje i popravak brodova, zrakoplova i transportne opreme su uključeni u ovu stavku. Podaci o održavanju i popravkama se dobijaju iz ITRS istraživanja i godišnjeg istraživanja o rezidentnim transportnim operaterima.

## Transport

Transportne usluge se klasifikuju na osnovi vrste transporta (pomorski, zrakoplovni, ostali, koji se dalje dijeli na željeznički, cestovni, riječni, cjevovodni, svemirski te transmisija električne energije) i na osnovi vrste robe koja se transportira (putnički, robni i ostali). Poštanske i kurirske usluge su također uključene u ovu kategoriju.

Kako podatke o statistici međunarodne trgovine robom pruža Agencija za statistiku BiH (BHAS), i to c.i.f. paritet za uvoz i f.o.b. paritet za izvoz robe, za potrebe platne bilance podatke o uvozu treba prilagoditi f.o.b. paritetu a to se radi u CBBiH.

* **Pomorski prijevoz** – obuhvaća sve međunarodne usluge prijevoza tereta i putnika koje obavljaju pomorski brodovi, osim krstarenja (uključenih u putovanja). Glavni izvor podataka je ITRS istraživanje.
* **Zračni prijevoz** – obuhvaća sve međunarodne usluge prijevoza tereta i putnika koje pružaju zrakoplovi. On uključuje: karte i ostale troškove vezane za prijevoz putnika zračnim putem, uključujući sve poreze na putničke usluge, kao i usluge iznajmljivanja putničkih i teretnih zrakoplova, prijevoz pisama i paketa zračnim putem, redoviti ili izvanredni, u ime poštanskih i kurirskih usluga, usluga zračne luke, službe kontrole zračnog prometa, spasilačke službe i ostale pomoćne usluge povezane s zračnim prometom. Izvori podataka za putničku komponentu prijevoza su: dolasci stranih turista prema zemlji prebivališta (BHAS) pomnoženi s prosječnom cijenom karte (uzimajući u obzir samo jednog domaćeg prijevoznika), uz dodatak poreza, za stavku duga koristi se broj ukrcanih rezidentnih putnika pomnožen s prosječnom cijenom karte zbrajanjem plaćenog poreza. Izvor podataka za teretnu komponentu zračnog prometa je ITRS, dok se ostali zračni promet sastoje od podataka o letovima iznad BiH (BHANSA) i podataka prikupljenih iz bh. aerodroma, kao što su službe kontrole zračnog prometa, spasilačke službe i druge pomoćne usluge povezane s zračnim prometom.
* **Ostali načini prijevoza** – ostali načini prijevoza uključuju svemirski, željeznički, cestovni i riječni, cjevovodni transport i prijenos električne energije, kao i ostale prateće i pomoćne usluge prijevoza koje pokrivaju sve ostale transportne usluge koje se ne mogu svrstati u jednu od prethodno opisanih usluga prijevoza. Vrijednosti ovih usluga uglavnom se prikupljaju istraživanjem o uslugama rezidentnih prijevoznika i ITRS istraživanjem, osim podataka o prijenosu električne energije prikupljenih od neovisnog operatora sustava (NOS) i podataka o rukovanju teretom koji se prikupljaju od bh. aerodroma.
* **Poštanske i kurirske usluge** – obuhvaćaju preuzimanje, transport i dostavu pisama, novina, magazina, brošura, ostalog printanog materijala, paketa. Također su uključene šalterske usluge poštanskih ureda poput prodaje markica, poste restante services i slanje telegrama i iznajmljivanja poštanskih sandučića. Podaci se prikupljaju tromjesečno izravnim istraživanjem o poštanskim i telekomunikacijskim uslugama. Ovo istraživanje obuhvata cjelokupnu promatranu populaciju.

## Putovanja

Putovanja predstavljaju prihode od robe i usluga pruženih inozemnim putnicima i turistima te rashode za robe i usluge koje su domaći putnici i turisti imali u inozemstvu. Osnovna podjela putovanja je prema svrsi putovanja – poslovna i privatna.

Izvori podataka su: BHAS (podaci o dolascima i provedenim noćima stranih turista prikazani po zemljama prebivališta i podaci o zračnom prekograničnom prometu domaćih i stranih putnika), federalni Zavod za statistiku FBiH (broj noćenja stranih turista prikazano posebno kao privatna i poslovna putovanja), Ministarstvo komunikacija i prometa (ukupan broj prevezenih putnika kao i ukupan broj letova na domaćim aerodromima i broj putnika prevezenih domaćim i stranim zrakoplovima), Služba za inozemne poslove (strani studenti u BiH), web stranica poznatog turističkog odredišta Međugorje (broj posjetilaca) i podaci dostupni na ostalim web stranicama i u publikacijama relevantnim za ovu tematiku. Na strani zaduženja glavni izvor podataka je ITRS, korigiran sa statistikama bh. turista prikupljenih iz publikacija i službenih web stranica statističkih institucija susjednih zemalja (Hrvatska, Srbija, Slovenija i Crna Gora) i Turske. Procjena prosječne dnevne potrošnje turista vrši se u okviru CBBiH. Također, procjenjuju se dolasci i odlasci neregistriranih turista.

## Građevinske usluge

Građevinske usluge – uključuju izgradnju, obnovu, popravku ili dogradnju stalnih sredstava u obliku zgrada, kvalitete zemljišta te ostalo, kao što je izgradnja cesta, mostova, brana i slično. Izvori podataka su: BHAS, ITRS istraživanje i podaci vojnih i međunarodnih organizacija lociranih u BiH.

## Osiguranje i mirovinske usluge

Ove usluge uključuju usluge životnog osiguranja, neživotnog osiguranja, reosiguranja, osiguranja robe u prijevozu, mirovine te pomoćne usluge u osiguranju, mirovinama i razne izvedbe standardiziranih osiguranja. Vrijednost potražne strane osiguranja i mirovinskih usluga se dobijaju kroz izravno istraživanje svih rezidentnih osiguravajućih i reosiguravajućih kompanija dok se strana zaduženja kompilira koristeći podatke iz ITRS istraživanja uz izuzetak osiguranja robe pri transportu. Izvor podataka za osiguranje tereta, komponente izravnih osiguranja, je istraživanje o trgovinskim kreditima i avansima (podaci primarno prikupljeni za „c.i.f.“ – „f.o.b.“ prilagodba).

## Financijske usluge

Financijske usluge – uključuju usluge financijskih posrednika i pomoćne usluge koje pružaju banke i ostale financijske korporacije. To uključuje uzimanje depozita i davanje zajmova, akreditive, usluge povezane s kreditnim karticama, provizije i naknade za financijski lizing, faktoring, preuzimanje i poravnanje. Financijske usluge su podijeljene na: izričito naplaćene i ostale financijske usluge i neizravno mjerene naknade za usluge financijskog posredovanja (FISIM). Izvori podataka su: ITRS, o stranim izravnim investicijama, monetarna i financijska statistika, BIS izvješće i podaci CBBiH o vanjskom dugu vladinog sektora.

## Naknade za korištenje intelektualnog vlasništva

Naknade za korištenje intelektualnog vlasništva uključuju naknade za korištenje imovinskih prava (kao što su patenti, zaštitni znakovi, autorska prava, industrijski procesi i dizajn, uključujući poslovne tajne i koncesije). Glavni izvor podatka je ITRS istraživanje.

## Telekomunikacijske, kompjuterske i informacijske usluge

Telekomunikacijske i kompjuterske usluge se definiraju na osnovi prirode usluge, a ne na osnovi načina kako je ista pružena. Ove usluge podrazumijevaju plaćanje/naplatu za transmisiju, a ne sadržaj transmisije. Telekomunikacijske usluge obuhvaćaju emitiranje ili prijenos zvuka, slika, podataka ili drugih informacija telefonom, teleksom, telegramom, radio i televizijskim kablovskim prijenosom, radio i televizijskim satelitom, elektronskom poštom, faksom, itd. i uključuju usluge poslovne mreže, telekonferencije i usluge podrške. Uključene su i usluge mobilne telekomunikacije, mrežne usluge i usluge internetskog pristupa, uključujući pristup internetu. Podaci se prikupljaju izravnim istraživanjem o poštanskim i telekomunikacijskim uslugama.

Kompjuterske usluge sastoje se od usluga povezanih sa hardverom i softverom i usluga obrade podataka. Informacijske usluge dijele se na usluge novinskih agencija i ostale informativne usluge. Prva kategorija uključuje pružanje vijesti, fotografija i značajnih članaka medijima, dok ostale informativne usluge uključuju usluge baza podataka, kao što su pojam baze podataka, skladištenje podataka i širenje podataka i baza podataka (uključujući direktorije i mailing liste), itd. Kompjuterske usluge prikupljaju se iz administrativnoga izvora, dok se informativne usluge prikupljaju putem ITRS-a.

## Ostale poslovne usluge

Ostale poslovne usluge uključuju istraživanje i razvoj; usluge profesionalnog i menadžment konsaltinga; tehničke, trgovinske i ostale poslovne usluge. ITRS istraživanje je glavni izvor podataka i za potražnu i za dugovnu stranu.

## Osobne/personalne, kulturne i rekreativne usluge

Osobne/personalne, kulturne i rekreativne usluge se sastoje od dvije potkomponente: audio-vizualne i srodne usluge te ostale osobne, kulturne i rekreativne usluge. Audio-vizualne i srodne usluge uključuju usluge povezane sa audio-vizualnim aktivnostima (filmovi, muzika, radio i televizija) kao i usluge u vezi sa scenskim umjetnostima. Ostale osobne, kulturne i rekreacijske usluge podijeljene su u četiri komponente: zdravstvene usluge, obrazovne usluge, nasljedstvo i rekreacijske usluge te ostale osobne usluge. Za komponentu audio-vizualnih usluga podaci se prikupljaju izravnim istraživanjem poštanskih i telekomunikacionih operatora a ITRS-a za ostatak usluga.

## Robe i usluge vlade (nerazvrstane drugdje)

Robe i usluge vlade (nerazvrstane drugdje) obuhvaćaju: robu i usluge koje se isporučuju u ili iz enklava, poput veleposlanstava i vojnih baza; roba i usluge koje su od ekonomije domaćina stekle diplomate, konzularno osoblje i vojno osoblje smješteno u inozemstvu, kao i usluge koje pružene vladi a koje nisu uključene u druge kategorije. EBOPS 2010 preporučuje dalje raščlanjivanje ovih usluga na: veleposlanstva i konzulate, vojne jedinice i agencije i na ostale vladine robe i usluge nerazvrstane drugdje. Kao što je već rečeno, ova podjela temelji se na transakciji, odnosno državnoj jedinici koja preduzima transakciju, a ne na vrsti transakcije.

Izvor podataka za dugovnu stranu roba i usluga vlade nerazvrstanih negdje drugo je Ministarstvo inozemnih poslova BiH. Potražna strana ovih usluga procjenjuje se na osnovi broja stranih vlada (veleposlanstava i međunarodnih civilnih i vojnih jedinica) u BiH i njihovih izdataka u BiH.